b'\n_START_ARTICLE_\nUmaras II\n_START_SECTION_\nBiografija\n_START_PARAGRAPH_\nUmaras buvo kalifo Abdulmaliko jaunesnio brolio Abdulazizo s\xc5\xabnus (Umaras ibn Abdulazizas). Jo motina buvo Um Asim, antrojo kalifo Umaro an\xc5\xabk\xc4\x97. Jos tikrasis vardas, minima, buvo Laila. Dauguma istorik\xc5\xb3 mano, kad Umaras gim\xc4\x97 61 metais po Hid\xc5\xberos, kas atitinka 682 ar 683 m., Medinoje. Apie 685 m. jo t\xc4\x97vas buvo paskirtas Egipto valdytoju. Umaras augo ir mok\xc4\x97si Medinoje. Jau jaunyst\xc4\x97je Umaras pagars\xc4\x97jo kuklumu ir i\xc5\xa1simokslinimu. Istorikai mini j\xc4\xaf tapus imamu (lyderiu), fakihu (teisininku) ir mud\xc5\xbetahidu (nepriklausomu teisininku). Istorikai priskiria jam viso Korano i\xc5\xa1mokim\xc4\x85 atmintinai, asketizm\xc4\x85 ir gilias \xc5\xbeinias. Sakoma, kad jau jaunu juo \xc5\xbeav\xc4\x97josi kalifas Abdulmalikas ir paskyr\xc4\x97 Chanasiros (miestas Sirijoje) valdytoju, i\xc5\xa1tekino u\xc5\xbe jo savo dukr\xc4\x85. 706 m. naujas kalifas Validas I paskyr\xc4\x97 j\xc4\xaf Medinos valdytoju ir po keturi\xc5\xb3 met\xc5\xb3 prijung\xc4\x97 valdyti Taif\xc4\x85. Prad\xc4\x97j\xc4\x99s valdyti Umaras sub\xc5\xabr\xc4\x97 de\xc5\xa1imties geriausi\xc5\xb3 Medinos jurist\xc5\xb3 ir didik\xc5\xb3 patar\xc4\x97j\xc5\xb3 taryb\xc4\x85 (\xc5\xa1ur\xc4\x85). Umaro valdymas buvo toks s\xc4\x97kmingas, kad i\xc5\xa1 Irako \xc4\xaf Hid\xc5\xbeaz\xc4\x85 prad\xc4\x97jo b\xc4\x97gti \xc5\xbemon\xc4\x97s, nepatenkinti ypa\xc4\x8d brutaliu Irako valdytojo Had\xc5\xbead\xc5\xbeo ibn Jusufo valdymu. Pastarasis ra\xc5\xa1\xc4\x97 skundus Validui I ir pasiek\xc4\x97, kad Validas I at\xc5\xa1aukt\xc5\xb3 Umar\xc4\x85 i\xc5\xa1 pareig\xc5\xb3._NEWLINE_Umaras po to keliavo \xc4\xaf Damask\xc4\x85, kur patarin\xc4\x97jo pusbroliams kalifams Validui I ir  Suleimanui iki 717 m., kai Suleimanas po mirties paliko kalifo post\xc4\x85 jam. Umaras II siek\xc4\x97 susitvarkyti kalifato viduje. Jis nutrauk\xc4\x97 labai varginan\xc4\x8di\xc4\x85 karin\xc4\x99 Konstantinopolio apsiaust\xc4\xaf. Nu\xc5\xa1alino nepopuliarius valdytojus ir numald\xc4\x97 nearab\xc5\xb3 musulmon\xc5\xb3 nepasitenkinim\xc4\x85 sulygin\xc4\x99s j\xc5\xb3 teises su arab\xc5\xb3 musulmonais. Jis sustabd\xc4\x97 valstyb\xc4\x97s \xc5\xbeemi\xc5\xb3 pavertim\xc4\x85 priva\xc4\x8diomis valdomis ir modifikavo mokes\xc4\x8di\xc5\xb3 sistem\xc4\x85, kad b\xc5\xabt\xc5\xb3 atsi\xc5\xbevelgiama \xc4\xaf \xc5\xbeem\xc4\x97s status\xc4\x85, o ne \xc4\xaf jos savinink\xc5\xb3 religij\xc4\x85. J\xc4\xaf, vienintel\xc4\xaf i\xc5\xa1 Omejad\xc5\xb3 kalif\xc5\xb3, teigiamai vertino v\xc4\x97lesni\xc5\xb3 Abasid\xc5\xb3 istorikai. Labai palankus ir \xc5\xa1iit\xc5\xb3 vertinimas. Umaras II siek\xc4\x97 laim\xc4\x97ti neturting\xc5\xb3 musulmon\xc5\xb3 param\xc4\x85. Jis vie\xc5\xa1ai pasmerk\xc4\x97 prie\xc5\xa1 tai vald\xc5\xbeiusi\xc5\xb3 Omejad\xc5\xb3 kalif\xc5\xb3 represijas prie\xc5\xa1 nepatenkintuosius, gr\xc4\x85\xc5\xbeino nusavintas \xc5\xbeemes. Pareikalavo baigti smerkti Ali ibn Abu Talib\xc4\x85 penktadienio mald\xc5\xb3 metu, inicijavo ikonoklastin\xc4\x99 politik\xc4\x85 kalifate. Buvo nusiunt\xc4\x99s lai\xc5\xa1k\xc4\x85 Bizantijos imperatoriui Leonui III, kuriame si\xc5\xabl\xc4\x97 jam atsiversti \xc4\xaf islam\xc4\x85. Kai kur tvirtinta, kad jis buvo penktasis \xe2\x80\x9eteisingasis\xe2\x80\x9c kalifas, taip siejant j\xc4\xaf su pirmaisiais kalifais-ra\xc5\xa1idunais. Umaras II vald\xc4\x97 tik apie 3 metus iki savo mirties 720 m. vasar\xc4\xaf prie Alepo. Manoma, kad jis buvo susilauk\xc4\x99s 12 s\xc5\xabn\xc5\xb3 ir 6 dukter\xc5\xb3. Po jo mirties kalifu tapo Jazidas II.'